open-index/open-wikipedia-markdown huggingface dataset:
תראו אותי (סדרת טלוויזיה)

**תראו אותי** היא סדרת ילדים ונוער ישראלית, שנוצרה על ידי אבנר ברנהיימר ובוימה על ידי אביעד קיידר. הסדרה משודרת בערוץ "כאן חינוכית" החל מ-11 בינואר 2026.

עונתה הראשונה של הסדרה כללה 21 פרקים; 20 פרקי עלילה ועוד פרק ספיישל נוסף. העונה עלתה לשידור מ-11 בינואר 2026 עד 11 בפברואר של אותה השנה. פרק הספיישל יצא ב-4 בינואר.

## תקציר עלילה
הסדרה עוקבת אחרי בן, תלמיד חטיבת ביניים שמגלה יום אחד כי הוא מסוגל להפוך לבלתי נראה. היכולת שמופיעה ללא הסבר ברור משנה את חייו ומציבה אותו בפני אתגרים חדשים בבית הספר ובמערכות היחסים עם סביבתו.

## דמויות ושחקנים
* **בן חביב** (איתמר ברחוביץ'): הדמות הראשית, בעל יכולת היעלמות. מתחבר עם אלון. מאוהב בנגה. לא אוהב שכולם מסתכלים עליו.
* **אלון** (לביא אנטמן): ילד מקובל בכיתתו של בן, חבר טוב של בן לשעבר. האקס של נגה.
* **אסף** (אלמוג סיטון טורנר מאיר): בן דודו של בן, חובב מדע.
* **סער גוטליב** (יונתן יניב): תלמיד מקובל בכיתתו של בן, אויבו של בן.
* **נגה פרץ-חיות** (שירה טייבר): תלמידה חדשה בכיתתו של בן. עברה מתל אביב לשכונה של בן, בעקבות כוח העל שלה.
* **שיר** (מיה כהן): תלמידה בכיתתו של בן, אומרת את כל מה שהיא חושבת.
* **עוז** (יהלי ניר): ילד מחבורת הבנים. מתמודד רגשית בעקבות פציעת אחיו הראל שנפצע במלחמה וקטוע רגל.
* **ארי חביב** (יונתן עזריאלי): אחיו הגדול של בן.
* **גאיה חביב** (אמיליה טייב מזרחי): אחותו הקטנה של בן.
* **רומי** (גלי בלקינד): נערה מלאת שמחת חיים ואנרגיה אשר נמנעת מריבים. מאוהבת באסף.
* **עליזה** (מיקי קם): המורה לתיאטרון בבית ספרו של בן.
* **אייל** (שי אביבי): סבו של בן, פסיכולוג.
* **הראל** (שליו ביטון): אחיו של עוז, קטוע רגל.
* **שלומי** (משה פרסטר): סגן המנהל בבית ספרו של בן.
* **ארז חביב** (שלומי טפיארו): אביו של בן.
* **תמי חביב** (נלי תגר): אמו של בן.
* (יאיר פיש): אביה של נגה.
* **נוית פרץ-חיות** (אדוה רודברג): אמה של נגה. מדריכת הורים.
* **עופר** (טום שחם): המורה של בן.
* (חי דוידוב): אביו של סער.
* **מירי גוטליב** (בר גול): אמו של סער. עובדת במכון לחקר תופעות בלתי מוסברות.
* **עידית** (פלורנס בלוך): תושבת היישוב שבו גר בן. גרה יחד עם יהלומה. בעלת לול תרנגולות.
* **יהלומה** (סיגלית פוקס): תושבת היישוב שבו גר בן. גרה יחד עם עידית. בעלת לול תרנגולות.
* **זמיר**: אחיין של עידית.

## סקירת הסדרה

## פרקים

## קישורים חיצוניים

* "תראו אותי" באתר כאן חינוכית
* 
* 
* 
* 
* 

## הערות שוליים

קטגוריה:סדרות טלוויזיה ישראליות לילדים
קטגוריה:סדרות טלוויזיה ישראליות שעלו לשידור בשנת 2026
קטגוריה:סדרות נעורים ישראליות
קטגוריה:סדרות דרמת נעורים ישראליות
קטגוריה:סדרות טלוויזיה על טבעיות
קטגוריה:כאן חינוכית: תוכניות וסדרות
קומפוזיציה VII

**קומפוזיציה VII** (ברוסית: **Композиция VII**) היא יצירת שמן על בד משנת 1913 מאת הצייר הרוסי וסילי קנדינסקי, והיא נחשבת לשיא יצירתו בתקופה שלפני מלחמת העולם הראשונה. היצירה מצויה באוסף גלריית טרטיאקוב הממלכתית במוסקבה. מדובר בציור רחב־ממדים, המייצג שלב מכריע בהתפתחות האמנות המופשטת בראשית המאה העשרים, ומשקף תפיסה ציורית השואפת לניתוק מהייצוג החזותי הישיר ולבניית משמעות באמצעות צבע, צורה ותנועה בלבד.

## תיאור היצירה ותהליך יצירתה

הציור נוצר לאחר תהליך הכנה ממושך שכלל למעלה משלושים רישומי הכנה בצבעי מים ובשמן, המשמשים תיעוד חזותי להתגבשות הרעיון הקומפוזיציוני. אף על פי כן, ביצוע הציור עצמו הושלם בפרק זמן קצר במיוחד של ארבעה ימים בלבד, בין 25 ל־28 בנובמבר 1913, כפי שעולה מתצלומים המתעדים את שלבי העבודה. במרכז הקומפוזיציה מופיעה צורה אובלית הנחתכת בידי מלבן בלתי סדיר, והיא נתפסת כגרעין שממנו מתפשט מערבולת של צבעים, קווים וצורות דינמיות.
## נושאים ותכנים רעיוניים

חוקרי אמנות, על סמך תיעוד כתוב ובחינה מדוקדקת של היצירה, זיהו בקומפוזיציה VII שילוב של כמה נושאים רעיוניים מרכזיים ובהם תחיית המתים, יום הדין, המבול וגן עדן. נושאים אלו אינם מוצגים כסצנות נרטיביות מובחנות, אלא מתמזגים לכדי מערכת אחת של יחסים צורניים וצבעוניים. השילוב ביניהם מתפרש כסינתזה של רעיונות רוחניים ותפיסות קוסמיות, הבאה לידי ביטוי במה שקנדינסקי תפס כציור טהור, שאינו תלוי בדימוי פיגורטיבי.
## הקשר להתפתחות ההפשטה

היצירה משתלבת בדיון רחב יותר על ראשית האמנות המופשטת במערב. קנדינסקי עצמו ראה ביצירותיו המוקדמות מן העשור השני של המאה העשרים נקודת מפנה היסטורית, וטען כי כבר בשנת 1911 יצר ציור מופשט לחלוטין. עם זאת, מחקר מאוחר מדגיש כי ההפשטה לא הייתה תוצאה של פעולה בודדת או של יוצר יחיד, אלא תהליך רב־שלבי שבו פעלו אמנים רבים במקביל, מתוך רשת בינלאומית צפופה של קשרים, תערוכות וכתבי עת. במסגרת זו נתפסת קומפוזיציה VII לא כהתחלה מוחלטת, אלא כגיבוש בשל ומורכב של רעיונות תאורטיים ואמנותיים שקנדינסקי ניסח עוד בטרם יישם אותם במלואם בציור.

## מעמדה של היצירה

על אף המחלוקות ההיסטוריוגרפיות סביב שאלת ה“ראשוניות”, אין עוררין על כך שקומפוזיציה VII מגלמת רגע מכריע בהתפתחות הציור המופשט. היצירה מדגימה תפיסה של אמנות כמרחב עצמאי, הפועל באמצעות אמצעים צורניים בלבד, ומשקפת את המעבר מתיאור העולם הנראה לעיסוק במבנים רוחניים, רעיוניים וחווייתיים. בכך היא ממחישה את תרומתו המרכזית של קנדינסקי לעיצוב השפה של האמנות המודרנית.

## קישורים חיצוניים

## הערות שוליים

קטגוריה:גלריית טרטיאקוב: ציורים
קטגוריה:ציורי שמן
קטגוריה:ציורים מהמאה ה-20
אויבו של אויבי הוא ידידי

"**אויבו של אויבי הוא ידידי**" הוא פתגם עתיק שמציע את הטיעון לפיו שני צדדים יכולים או צריכים לעבוד יחד נגד אויב משותף, שעצם קיומו הופך אותם ל'ידידים'. המשמעות המדויקת של הביטוי המודרני באה לראשונה בלטינית כ-"**Amicus meus, inimicus inimici mei**" ("חברי, אויב אויבי"), שהפכה נפוצה ברחבי אירופה בתחילת המאה ה-18. השימוש הראשון המתועד בגרסה האנגלית הנוכחית היה ב-1884. יש הטוענים כי מקור הפתגם בערבית.

## דוגמאות
### ראג'מנדלה
חיבור בסנסקריט על יחסי עוצמה מדינית, הארתשאסטרה של צ'אנקיה, מציין כי:המלך שנמצא בכל מקום על היקף השטח של הכובש נקרא אויב. המלך שנמצא גם הוא קרוב לאויב, אך מופרד מהכובש רק על ידי האויב, נקרא ידיד (של הכובש).במילים אחרות, צ'אנקיה מסמן כל מעצמה שכנה כאויב פוטנציאלי, וממילא, כל שכן של כובש כאויב שלו וכידיד של הנכבש. תיאוריה כזו מכונה  (מעגל המלכים) והיא השפיעה על מדיניות החוץ של אימפריית מאוריה. עד היום היא מכונה תאוריית המנדלה של יחסי החוץ.

רעיון דומה עמד בבסיסה של ברית הפריפריה שפיתח ראובן שילוח במסגרת אסטרטגיית יחסי החוץ של ישראל.

### מלחמת העולם השנייה
הרעיון ש"האויב של אויבי הוא ידידי" שימש בצורות שונות כמדיניות חוץ של בעלות הברית במהלך מלחמת העולם השנייה. באירופה, למרות המתיחות בין בעלות הברית המערביות לברית המועצות, הם עבדו יחד כדי להתמודד עם התוקפנות הנאצית של אדולף היטלר. גם נשיא ארצות הברית פרנקלין דלאנו רוזוולט וגם ראש ממשלת בריטניה וינסטון צ'רצ'יל היו חשדניים כלפי ברית המועצות בהנהגתו של יוסיף סטלין. בציטוט מפורסם של צ'רצ'יל, הוא אמר "אם היטלר היה פולש לגיהנום, הייתי לכל הפחות מתייצב להגן על השטן בבית הנבחרים". הדוקטרינה יושמה גם באזורים נוספים. במלחמת סין-יפן השנייה, בזירת האוקיינוס השקט, נוצרה ברית בין קומוניסטים סינים ללאומנים סינים, אף שהם נלחמו ביניהם קודם לכן במלחמת האזרחים הסינית.

### המלחמה הקרה
הדוקטרינה שימשה גם במהלך המלחמה הקרה בין מדינות הגוש המערבי לברית המועצות. הסובייטים והסינים סייעו לצפון קוריאה במהלך מלחמת קוריאה וכן לצפון וייטנאם ולווייטקונג במהלך מלחמת וייטנאם, כדי להתנגד למטרות מדיניות החוץ האמריקאית. באופן דומה, ארצות הברית ובעלות בריתה תמכו במוג'אהדין האפגני לאחר הפלישה הסובייטית בתקווה לסכל את התפשטות הקומוניזם. בעולם השלישי, שתי המעצמות תמכו במשטרים שערכיהם סתרו את האידיאלים של ממשלותיהן, כמו קפיטליזם ודמוקרטיה ליברלית במקרה של ארצות הברית, והפרשנות המרקסיסטית-לניניסטית לקומוניזם במקרה של ברית המועצות. כדי להתנגד להתפשטות הקומוניזם, ממשלת ארצות הברית תמכה במשטרים דיקטטוריים, כמו זה של מובוטו ססה סקו בזאיר, סוהארטו באינדונזיה ואוגוסטו פינושה בצ'ילה. מנגד, כדי להתנגד להשפעה האמריקאית, ברית המועצות סייעה למדינות עם ממשלות אנטי-קומוניסטיות, כמו גמאל עבד אל נאצר במצרים, או סיוע להודו נגד ממשלת פקיסטן הפרו-אמריקאית.

### המזרח התיכון
ארצות הברית תמכה בממשלת עיראק תחת סדאם חוסיין במהלך מלחמת איראן–עיראק, כתגובה אסטרטגית למהפכה האיראנית. ככלל, במזרח התיכון ניתן למצוא לא מעט דוגמאות למימוש הכלל של "אויב אויבי הוא ידידי".

ב, קיים גרף המייצג רשת חברתית ובוחן אם היא מאוזנת.  תיאר כיצד תורת האיזון יכולה לחזות את היווצרותה של קואליציה ביחסים בין-לאומיים. הררי הדגים את השיטה כהסבר על אירועים מסוימים במזרח התיכון באמצעות מספר גרפים חתומים, שאחד מהם ייצג שמונה מדינות.

## ראו גם
* חבר-אויב
* עקרון השלישי הנמנע

## הערות שוליים

קטגוריה:חוכמת חיים
קטגוריה:יחסים בין-לאומיים
קטגוריה:ידידות
קטגוריה:קשרים בין-אישיים
קטגוריה:מונחים ומושגים בפוליטיקה
ינאי גונצ'רובסקי

**ינאי אהרון גונצ'רובסקי** (באנגלית: **Yannai A. Gonczarowski**) הוא פרופסור לכלכלה ולמדעי המחשב באוניברסיטת הרווארד, וכן זמר אופרה ושחקן.

## ביוגרפיה
גונצ'רובסקי נולד בירושלים לפרופ' יעקב גונצ'רובסקי ולד"ר ציפי ארזי-גונצ'רובסקי, שניהם מרצים באוניברסיטה העברית. למד בתיכון ליד האוניברסיטה, ובשנת 1997 השתתף באולימפיאדה הארצית לפיזיקה.

ב-2007 סיים בהצטיינות תואר ראשון במתמטיקה ובמדעי המחשב במסגרת תוכנית אמירים למדענים מצטיינים באוניברסיטה העברית בירושלים. בשנת 2008 סיים תואר ראשון נוסף בזמרה קלאסית באקדמיה למוסיקה ולמחול בירושלים. בשנת 2011 סיים תואר שני בשני התחומים במקביל, ואת עבודת המוסמך במתמטיקה כתב בהנחיית הפרופסורים גיל קלעי ויורם מוזס. בשנת 2018 קיבל תואר דוקטור במתמטיקה ובמרכז פדרמן לחקר הרציונליות באוניברסיטה העברית, בהנחיית הפרופסורים סרג'יו הרט ונעם ניסן.

## קריירה מקצועית
### באקדמיה
לאחר סיום הדוקטורט, שימש כעמית פוסט-דוקטורט באוניברסיטת תל אביב ובמעבדות Microsoft Research בניו אינגלנד ובסיליקון ואלי. בשנת 2019 מונה למרצה בכיר באוניברסיטת הרווארד.

ב-2022 פרסם עם נעם ניסן את הספר "Mathematical Logic through Python". מחקריו עוסקים ב"כלכלה בהשראת מדעי המחשב", בדגש על עיצוב מנגנונים ותורת המשחקים.

### כזמר אופרה
גונצ'רובסקי הוא זמר בריטון והופיע כסולן עם התזמורת הסימפונית ירושלים, הסינפונייטה הישראלית באר שבע, התזמורת הסימפונית חיפה, סימפונט רעננה, התזמורת הקאמרית הישראלית, אנסמבל סולני תל אביב, האופרה הירושלמית והסדנה הבינלאומית לאופרה בתל אביב.

בין תפקידיו:
* **ערב בא** - קונצרט מחווה לאריה לבנון, בו ביצע את השיר "זמר" מאת לאה גולדברג (2009)
* **[[אדיפוס רקס (אופרה)|אדיפוס רקס]] 2011** - תפקיד ראשי במסגרת פסטיבל ישראל (2011)
* **הינדיק משוגע** - אופרה מאת אייל באט על פי אגדה שסיפר רבי נחמן מברסלב ובבימויו של יוסי יזרעאלי, בתפקיד הרופא (2018)
* **יצירות ליטורגיות:** הופיע כסולן ב"רקוויאם" של פורה וב"רקוויאם גרמני" של ברהמס.

בנוסף לפעילותו המוזיקלית, השתתף ב-2016 בסרטו של אבי נשר, "החטאים", ומאז 2015 הוא חבר בהרכב "הטרובדורים" לצד איילת דקל ורוני גורן בן צבי.

## פרסים והוקרה
* תואר מרצה מצטיין למחשבים (2013)
* מלגת אדמס מטעם האקדמיה הלאומית למדעים (2014)
* מקום ראשון בתחרות כישרונות למדענים של מכון דוידסון לחינוך מדעי עם ההרכב "הטרובדורים" (2017)
* פרס מיכאל משלר לעבודת דוקטורט מצטיינת בתורת המשחקים (2018)
* פרס הדוקטורט המצטיין של ACM SIGecom לשנת 2019
* מקום ראשון בפרס INFORMS AMD Michael H. Rothkopf לחוקרים צעירים (2020)

## חיים אישיים
גונצ'רובסקי נשוי לד"ר עלי שמשוני, ביולוגית והמנהלת המדעית של עמותת "מדע גדול, בקטנה". אחיו הם הממציא יואב גבע ויובל גונצ'רובסקי, מייסד ומנכ"ל חברת התוכנה אקודה.

## קישורים חיצוניים
* 

* 
* 

## הערות שוליים

קטגוריה:מתמטיקאים ישראלים
קטגוריה:זמרי אופרה ישראלים
קטגוריה:סגל אוניברסיטת הרווארד
קטגוריה:סגל האוניברסיטה העברית בירושלים
קטגוריה:בוגרי התיכון ליד האוניברסיטה
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרי האקדמיה למוסיקה ולמחול בירושלים
חומר משפר ביצועים

**חומר משפר ביצועים** (באנגלית: **Performance-enhancing substance**; בקיצור: **PESs**) הוא חומר המשפר את הביצועים הכלליים של האדם הנוטל אותו.

סמים רבים נכנסים תחת קטגורית משפרי הביצועים, כגון סטרואידים אנאבוליים, אשר נמצא בשימוש על ידי ספורטאים ומפתחי גוף (נקרא גם סמי ספורט). ישנם גם סמים משפרי ביצועים קוגניטיביים תחת השם משפרי קוגניציה. לעיתים, סמים משפרי ביצועים נמצאים בשימוש אצל אנשי צבא בעת לחימה ואצל אנשים העוסקים בפיתוח גוף.

## הגדרה
אין הגדרה חד משמעית או אובייקטיבית לסמים או חומרים משפרי ביצועים. עם זאת, ישנם משפרי ביצועים מובהקים המסווגים ככאלו באופן אוניברסלי (לדוגמה סטרואידים אנאבוליים, קראטינים, ממריצים ועוד). קפאין נחשב למשפר ביצועים בעיני רבים.

## סוגים
### סטרואידים אנאבוליים

סטרואידים אנדרוגניים אנאבוליים הם הורמונים סטרואידיים סינתטיים וטבעיים אשר מעודדים גידול וחלוקת תאים. הם מביאים לגידול בשרירים, עצמות ולעלייה בלחץ הדם. ספורטאים עושים בו שימוש למרות איסור מצד ארגוני הספורט.

### חומרים ממריצים

חומר ממריץ הוא מונח-על המציין את אותם החומרים – לרבות תרופות וסמים – המגבירים את פעילות מערכת העצבים המרכזית, מערכת השליטה המרכזית על פעולות הגוף, עיבוד המידע ויצירת המצע הביולוגי למודעות. תחת קטגוריה זו נכנסים חומרים כגון קפאין, אפדרין, מתילפנידאט (ידוע בשם ריטלין) ואמפטמין (ידוע גם בשמות אטנט ואדרל). חומרים אלו עלולים להוביל לבעיות בשינה, כאבי ראש, ירידה במשקל, חרדה והתמכרות, אך נמצאו כיעילים אצל מטופלים עם הפרעות קשב ופעלתנות יתר (ADHD) ובנרקולפסיה. חומרים ממריצים אחרים כגון קוקאין נמצאים תחת איסור חוקי בשל סכנת התמכרות.

### הורמוני גדילה

הורמון גדילה הוא הורמון פפטידי סומטי המופרש מבלוטת יותרת המוח ותפקידו בין היתר לווסת ייצור חלבונים ולהמריץ צמיחת עצמות אצל ילדים ומתבגרים. ההורמון בעל תכונות של בניית שרירים ועצמות, ועל כן ספורטאים והעוסקים בפיתוח גוף נוהגים להשתמש בו, וכן אתלטים בתחומים של הרמת משקל, כוח מתפרץ, וכדומה. הוא גם מעלה את תפוקת הלב, מעודד התפתחות מינית ומגביר את סינתזת החלבונים במוח אשר חיוניים להגברת הזיכרון לטווח ארוך.

## מטרות
### בספורט

השימוש בתכשירים רפואיים בספורט עתיק יומין כנראה, כמו תחרויות הספורט עצמן. קיימות עדויות, שכבר ביוון העתיקה נעשה שימוש בשיקויים שונים כדי לשפר את ביצועי הספורטאים. עדויות ראשונות מהעת החדשה מגיעות מסוף המאה ה-19, כשרוכבי אופניים השתמשו בקפאין, בקוקאין, בסטריכנין ובאתר – לשיפור ההישגים ולהפחתת כאבים ועייפות. האיגוד הבינלאומי לאופניים (UCI) והפדרציה הבינלאומית לכדורגל (פיפ"א) אסרו את השימוש בסמים אלו ב-1966.

### בפיתוח גוף
שימוש בסטרואידים אנאבוליים, בהורמון הגדילה ולעיתים אף באינסולין – הפך לנפוץ גם בקרב העוסקים בפיתוח גוף, ואף השרירן ושחקן הקולנוע ארנולד שוורצנגר – לימים מושל קליפורניה – הודה בשימוש בסטרואידים. לפי דוברו, לא השתמש שוורצנגר בסטרואידים מאז 1990 – השנה שבה הם הפכו לבלתי חוקיים בארצות הברית. בסלנג של מפתחי גוף, מכונים סטרואידים לעיתים בכינוי "ארנולדים".

## הערות שוליים

קטגוריה:סמים
קטגוריה:סמים בספורט
אייזק ויין

**אייזק ויין** (באנגלית: **Isaac Wayne**; 1772 – 25 באוקטובר 1852) היה פוליטיקאי אמריקאי מפנסילבניה, שכיהן כחבר המפלגה הפדרליסטית בבית הנבחרים של ארצות הברית מטעם מחוז הקונגרס הרביעי של פנסילבניה בשנים 1823–1825. קודם לכן כיהן כחבר בבית הנבחרים של פנסילבניה בשנים 1799–1801 ובשנת 1806, וכן כחבר הסנאט של פנסילבניה בשנים 1807–1810.

הוא היה בנו של הגנרל אנתוני ויין, מגיבורי מלחמת העצמאות של ארצות הברית, ונכדו של אייזק ויין, חבר האספה המחוזית של פנסילבניה.

## ביוגרפיה
ויין נולד בשנת 1772 באחוזת המשפחה ויינסבורו, שבאיסטאון טאונשיפ, פרובינציית פנסילבניה, להוריו הגנרל אנתוני ויין ומרי פנרוז ויין. בשנת 1792 השלים את לימודיו בקולג' דיקינסון שבעיר קרלייל, פנסילבניה. לאחר מכן למד משפטים והוסמך כעורך דין במחוז צ'סטר, פנסילבניה, בשנת 1795.

בשנים 1799–1801 ובשנת 1806 שימש כחבר בבית הנבחרים של פנסילבניה, ולאחר מכן כיהן כחבר הסנאט של פנסילבניה בשנים 1807–1810.

ב־25 באוגוסט 1802 נישא ויין לאליזבת סמית, ולזוג נולדו חמישה ילדים. בשנת 1809 נסע לפורט פרסק אייל כדי להוציא את גופתו של אביו מקברו המקורי. הגופה הייתה במצב השתמרות מפתיע, ומאחר שבאותה תקופה לא הייתה אפשרות לחניטה, הוסר הבשר מן העצמות באמצעות הרתחה. העצמות נקברו מחדש זמנית בפורט פרסק אייל, ולאחר מכן הועברו על ידיו כ־300 מייל מזרחה ברחבי פנסילבניה, עד לקבורתן מחדש בכנסייה האפיסקופלית סנט דייוויד שבעיירה רדנור, פנסילבניה.

במהלך מלחמת 1812 שירת ויין כקפטן של יחידת פרשים רכובים מפנסילבניה, שאותה גייס וצייד בעצמו. בהמשך מונה לקולונל של רגימנט הרגלים המתנדבים השני של פנסילבניה.

בשנת 1814 התמודד ללא הצלחה כמועמד המפלגה הפדרליסטית לתפקיד מושל פנסילבניה, אך נבחר לאחר מכן לבית הנבחרים של ארצות הברית לקונגרס ה־18, וכיהן בו מ-4 במרץ 1823 עד 3 במרץ 1825.

בשנת 1829 פרסם ויין זיכרונות על אביו ועל הקריירה הצבאית שלו בכתב העת The Casket.

בשנת 1840 נבחר כחבר באגודה הפילוסופית האמריקאית.

ויין נפטר ב־25 באוקטובר 1852 באחוזת המשפחה באיסטאון טאונשיפ, פנסילבניה. הוא נקבר בחלקת המשפחה בכנסייה האפיסקופלית סנט דייוויד שבעיירה רדנור, פנסילבניה.

## קישורים חיצוניים
* 
* 

קטגוריה:אמריקאים ילידי פנסילבניה
קטגוריה:עורכי דין אמריקאים במאה ה-19
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1772
קטגוריה:אמריקאים שנפטרו ב-1852
יעקב ביצור

**יעקב ביצור** (**ביאטצקי**; כ"ג בתמוז ה'תש"ז, 11 ביולי 1947 – ט"ו בתשרי ה'תשל"ד, 11 באוקטובר 1973) היה חייל צה"ל וטייס ישראלי שעוטר בעיטור המופת לאחר נפילתו במלחמת יום הכיפורים.

## ביוגרפיה
ביטרמן נולד בגרמניה שאחרי מלחמת העולם השנייה, לחוה ולסנדר ולו אח אחד. ב-1949 עלה לישראל עם משפחתו. הוא גדל והתחנך בלוד ובתיכון למד במגמה ביולוגית.

בתחילת אוגוסט 1966 גויס לצה"ל והתנדב לחיל האוויר. הוא עבר קורס צניחה ובמהלך קורס הטיס עלה מטוסו באש, מה שאילץ אותו לבצע נחיתת חירום. הוא נפצע קשות אך לאחר מספר חודשים שב לקורס. הוא לחם במלחמת ששת הימים ובמלחמת ההתשה, שבה עסק בטיווח באזור סיני ורמת הגולן. בנוסף היה מדריך בבית הספר לטיסה בטייסת הסיור והקישור.

בתום שירותו הסדיר החל בשירות קבע כקברניט נורד 2501 נוראטלס בטייסת תובלה. טרם מלחמת יום הכיפורים שב לתפקידו בבית הספר לטיסה.

ב-11 באוקטובר 1972 נישא. כעבור כשנה פרצה מלחמת יום הכיפורים. ב-11 באוקטובר 1973, יומה השישי של המלחמה (ויום נישואיו הראשון), נפגע מטיל בעת משימת טיווח בקוניטרה. הוא עשה זאת תוך התקרבות לקו החזית, שם התרסק מטוסו. ביצור נהרג במקום. על מעשהו זה עוטר, לאחר נפילתו, בעיטור המופת.

ביצור נקבר בבית הקברות הצבאי בלוד.

## קישורים חיצוניים
* 

## הערות שוליים

קטגוריה:בוגרי תיכון אזורי רמלה-לוד
קטגוריה:חיילי חיל האוויר במלחמת יום הכיפורים
קטגוריה:חללי צה"ל במלחמת יום הכיפורים
קטגוריה:לוד: אישים
קטגוריה:מעוטרי עיטור המופת במלחמת יום הכיפורים
קטגוריה:ישראלים שנולדו ב-1947
קטגוריה:ישראלים שנפטרו ב-1973
לאון ויטה סרול

[ממוזער|מקום שמירת אוסף הספרים של סראוואל בשנים 1854–1939: בניין [בית המדרש לרבנים בברסלאו (ורוצלב), רחוב Włodkowica 14, בשנת 1904.]]

**לאון ויטה סראוואל** (בלועזית: **Leon Vita Saraval**; תקל"א, 1771 – כ"ג בשבט תרי"א, 26 בינואר 1851) היה סוחר יהודי עשיר, ביבליופיל ואספן ספרים יהודיים שפעל בטריאסטה.

## קורות חייו ופעילותו
סראוואל היה סוחר אמיד בטריאסטה. בנוסף לפעילותו הכלכלית, עמד בראש בית־ספר יהודי בעיר בשנות ה־30 של המאה ה-19 והיה רבו של שד"ל.
הוא נודע גם כביבליופיל, ובמשך שנים ליקט ספרים וחיבורים של מחברים יהודיים.

הוא היה מחבר הספר "Discorsi pronunciati all'apertura degli studii della Comunità Israelita di Trieste" (נאומים שנישאו בפתיחת הלימודים של הקהילה היהודית בטריאסטה) (טריאסטה, 1811).

## אוסף הספרים
לאחר פטירתו עבר אוסף הספרים בירושה לבנו. לפי התיאור באתר אוניברסיטת ורוצלב, האוסף כלל 48 אינקונבולות מן המאה ה־15 ולמעלה מ־1,440 פריטים נוספים – ובהם כתבי־יד (חלקם מן העת העתיקה ומימי הביניים) ומהדורות דפוס נדירות.
עיקר האוסף עסק בנושאים יהודיים ופילוסופיים, אך נכללו בו גם פרסומים כלליים כגון שירה וחיבורים גאוגרפיים של מחברים יהודיים.

## רכישת האוסף והמשך גורלו
בשנת 1854 נרכש האוסף עבור ספריית בית המדרש לרבנים בברסלאו בוורוצלב ביוזמת ההיסטוריון צבי גרץ.

הספרים שנקלטו בספריית הסמינר שימשו בסיס למחקרם של חוקרים שונים: מעבר לגרץ, נזכרים בין היתר אברהם ברלינר, זכריה פרנקל, אברהם גייגר ודוד קאופמן.

בשלהי שנות ה־30 של המאה ה־20 הוחרמה ספריית הסמינר בידי השלטונות הנאציים (התאריך המדויק נמסר במקורות שונים כ־1938 או 1939), והועברה לברלין.
בשנת 1943 פונו האוספים מברלין למספר ערים, כתוצאה מכך התפזר אוסף סראוואל.

לאחר מלחמת העולם השנייה זוהו שרידים מן האוסף בניו יורק, ורשה, מוסקבה ובספרייה בפראג שבקלמנטינום.
בשנת 2004 הוחזרו מפרג לורוצלב פריטים שהיו בידה (לרבות 6 אינקונבולות ו־34 כתבי־יד), ומאז הם מופקדים כפיקדון של הקהילה היהודית בוורוצלב ונשמרים בהספרייה האוניברסיטאית של ורוצלב .

## לקריאה נוספת

*Moritz Steinschneider, Serapeum Zeitschrift für Bibliothekwissenschaft, Handschriftenkunde und ältere Litteratur, 1853, ss. 280–284, 294-298; 1854, ss. 187-188
* Tamara Włodarczyk, Jerzy Kichler, **[https://adrem.jgora.pl/ksiegarnia-karkonoska/przewodnik-po-zydowskim-wroclawiu/ Przewodnik po żydowskim Wrocławiu]**, 2016, ss. 41–42.


## קישורים חיצוניים

* קטלוג ספריית הספרות העברית והמזרחית של ליאון ויטה סראוואל, טריאסטה 1853 – Google Books
* אתר אוניברסיטת ורוצלב – פרויקט סראוואל:
** 
** 
** 

## הערות שוליים

קטגוריה:ביבליופילים
קטגוריה:אספני ספרים
קטגוריה:ילידי 1771
קטגוריה:נפטרים ב-1851
אשרא

**אשרא**, החברה הישראלית לביטוח סיכוני סחר חוץ בע"מ, היא חברה בבעלות ממשלתית, המסייעת ליצואנים ישראלים בביטוח אשראי והשקעות בעסקאות ייצוא לטווח בינוני וארוך (משנה עד עשר שנים) וכן מציעה החברה, סיוע ליצואנים בבָּטוּחוֹת לצורך העמדת ערבויות לייצוא.

על פי החוק בישראל, "ביטוח הוא חוזה בין מבטח לבין מבוטח המחייב את המבטח, תמורת דמי ביטוח, לשלם, בקרות מקרה הביטוח, תגמולי ביטוח למוטב". בביטוח אשראי, הקונה מקבל את הסכום שנקבע הביטוח במקרה שהספּק לא מספק את הסחורה או שיש בעיה כלשהי במילוי הדרישות שפורטו בהסכם המכר, הביטוח מבטיח שאפשר יהיה לקבל פיצוי.

## היסטוריה
בשנת 1957 התאגדה החברה הישראלית לביטוח סיכוני סחר חוץ בע"מ (שהייתה ידועה בשמה הקצר: בסס"ח), כחברה ממשלתית במטרה לסייע ליצואנים בביטוח עסקאות יצוא מישראל כמו סחורות, מתן שירותים, ביצוע עבודות קבלניות והשקעות ישראליות בארצות זרות, מפני סיכונים מסחריים ופוליטיים הכרוכים בביצוע העסקאות בארץ היעד. בין השנים 1957–2001 החברה הייתה הגוף היחיד בענף ביטוח זה.

במחצית הראשונה של שנות התשעים החלו חברות ביטוח פרטיות, ישראליות וזרות, להתחרות בתחום ביטוח סיכונים בעסקאות יצוא לטווח קצר ובשנת 1998 החליטה ועדת השרים לענייני הפרטה להפריט את ביטוח פעילות הטווח הקצר, תחום שהיה כ-85% מכלל הפוליסות של החברה הממשלתית. רשות החברות הממשלתיות הקימה חברה ממשלתית חדשה שאליה הועברה פעילות בסס"ח בתחום ביטוח הסיכונים בעסקאות ייצוא לטווח הקצר ובספטמבר 2001, נמכרה החברה החדשה לגורמים פרטיים.

בספטמבר 2005 הוחלף שמה של החברה מקורית, בסס"ח, לאשרא – החברה הישראלית לביטוח ייצוא בע"מ והיא עוסקת רק בתחום הביטוח של עסקאות יצוא של חברות ישראליות, מפני סיכונים מסחריים ופוליטיים לטווח הבינוני והארוך בלבד.

## פעילות
הכיסוי הביטוחי ניתן על פי תנאי העסקה, מפני שני סוגי סיכונים:
# **סיכונים פוליטיים**: כיסוי בשיעור של עד 95% כנגד סיכונים, כמו: מלחמה, הפיכה, מהומות, הפקעה, הלאמה, החרמה, הגבלות על המרת או העברת כספים.
# **סיכונים מסחריים**: כיסוי שיעור של עד 90% כנגד סיכונים מסחריים כמו: פשיטת רגל או אי תשלום מתמשך.

### סוגי הפוליסות של אשרא
* משלוחים (אשראי ספקים)
* טרום משלוחים (הזמנות)
* אשראי קונים
* אשראי בין-בנקאי
* מכתבי אשראי
* ליסינג
* ניכיון שטרות
* פוליסה לביטוח השקעות

החשב הכללי במשרד האוצר (להלן – החשכ"ל או אגף החשכ"ל) הוא המאשר את הביטוח של כל עסקת יצוא, והמדינה נושאת בכל הסיכונים הכרוכים בה. אם אושרה העסקה בידי החשכ"ל והיצואן מעוניין בביטוחה, מנפיקה לו החברה פוליסת ביטוח ומלווה את ביצוע העסקה עד לקבלת התמורה מהקונה.

על פי אתר החברה, כ-80% מהביטוחים הוא לעסקאות עם מדינות מתפתחות, רובן באפריקה, דרום-מזרח אסיה, מזרח אירופה ודרום אמריקה. בסוף שנת 2022, הכיל תיק הביטוח של החברה עסקאות ייצוא בהיקף של למעלה מ-2.5 מיליארד דולר.

## קישורים חיצוניים
* 
* 

## ביאורים

## הערות שוליים

קטגוריה:ביטוח
קטגוריה:שירותים
קטגוריה:חברות ממשלתיות בישראל
ביז'ן נאמדאר זנגנה

**ביז'ן נאמדאר זנגנה** (בפרסית: **بيژن نامدار زنگنه**; נולד ב-21 בספטמבר 1952) הוא פוליטיקאי איראני, שכיהן כשר בממשלות שונות לאחר המהפכה האיראנית במשך 30 שנה. בתפקידו האחרון שימש כשר הנפט בין השנים 2013 ל-2021 בממשלה בראשות חסן רוחאני.

זנגנה נמצא תחת סנקציות אמריקאיות.

## ביוגרפיה
זנגנה נולד למשפחה כורדית בכרמאנשאה בשנת 1952. בילדותו עברה משפחתו לטהראן, שם סיים את לימודי הבגרות, ולאחר מכן השלים תואר שני בהנדסה אזרחית מאוניברסיטת טהראן בשנת 1977. בהמשך כיהן כפרופסור להנדסה אזרחית באוניברסיטה הטכנולוגית ח'. נ. טוסי עד לפרישתו ב-2006.

לאחר המהפכה באיראן, בשנת 1980, מונה זנגנה לכהן כסגן לשר התרבות וההכוונה האסלאמית. בשנת 1983 מונה לשר הג'יהאד לבנייה. בשנת 1988, בממשלתו של מיר-חוסיין מוסאווי, מונה לשר האנרגיה. הוא כיהן גם כשר האנרגיה בממשלתו של אכבר האשמי רפסנג'אני ועסק בשיקום תעשיית המים והחשמל במדינה בעקבות מלחמת איראן–עיראק בשנים 1980–1988. הוא שימש כשר הנפט בממשלתו של מוחמד ח'אתמי. זנגנה הוחלף ב-29 באוגוסט 2005 על ידי הנשיא מחמוד אחמדינז'אד.

בשנת 1996 מונה לחבר במועצה האיראנית לאבטחת אינטרס המשטר על ידי המנהיג העליון, האייתוללה עלי ח'אמנאי.

בתחילת אוגוסט 2013, זנגנה מונה לשר הנפט על ידי הנשיא רוחאני. ב-21 באוגוסט מונה לכהן כראש פורום המדינות המייצאות גז (GECF) לשנת 2013.

על זנגנה הוטלו סנקציות על ידי מחלקת האוצר של ארצות הברית, כחלק ממאמץ נרחב של ממשלת ארצות הברית להטיל סנקציות על תעשיות ומגזרים בכלכלה האיראנית המשמשים לתמיכה כספית בטרור.

## קישורים חיצוניים

## הערות שוליים

קטגוריה:בוגרי אוניברסיטת טהראן
קטגוריה:פוליטיקאים איראנים
קטגוריה:שרי ממשלת איראן
קטגוריה:מהנדסים איראנים
קטגוריה:שרי הנפט של איראן
קטגוריה:כורדים איראנים
קטגוריה:איראנים שמחלקת האוצר של ארצות הברית הטילה עליהם סנקציות
קטגוריה:איראנים שנולדו ב-1952
פיב"א אמריקאפ נשים 2023

**[[פיב"א אמריקאפ נשים]] 2023** היא האליפות ה-17 שנערכה על ידי פיב"א אמריקה.  

באליפות השתתפו 10 נבחרות. מטרת התחרות הייתה גם לקבוע את הנבחרות שיקבלו זכות להשתתף באולימפיאדת פריז. 

המשחקים נערכו בלאון, באולם "דומו דה לה פריה" שמכיל 4,463 צופים.

נבחרת ברזיל זכתה באליפות בפעם השישית בתולדותיה.

## מתכונת התחרות
בתחרות השתתפו נבחרות שניצחו בתחרויות העפלה אזוריות:
* צפון אמריקה -,  
* מרכז אמריקה וקריביים - , , ,
* דרום אמריקה - , , , 

תחילה המשחקים נערכו ב-2 בתים. הקבוצות החזקות העפילו למשחקי נוקאאוט לקביעת אלופת התחרות.
## שלבי התחרות
### בית א'

### בית ב'

## שלב הנוקאאוט

## משחק הגמר

## שחקניות מצטיינות
* השחקנית המצטיינת - קמילה קרדוסו ()  
* מלכת הסלים - דניאלה ואלן () - 21 נקודות למשחק
* מלכת הריבאונדים - קיילה אלכסנדר () - 12.3 ריבאונדים למשחק
* מלכת האסיסטים - מליסה גרטר () - 6.0 אסיסיטם למשחק

### חמישיית האליפות
* ארלה גאראנטס ()  
* דמיריס דנטס ()
* ריקי ג'קסון () 
* קמילה קרדוסו ()
* קיילה אלכסנדר ()  

## דירוג סופי

## קישורים חיצוניים
* 
* נתונים מאתר todor66
* נתונים מאתר פיב"א

קטגוריה:תחרויות כדורסל ב-2023
קטגוריה:תחרויות ספורט במקסיקו
2023
קטגוריה:2023 באמריקה הצפונית
קטגוריה:2023 באמריקה הדרומית
עמשא לירנד

**עמשא לירנד** (באנגלית: **Amasa Learned**; 15 בנובמבר 1750 – 4 במאי 1825) היה מטיף דתי, עורך דין ופוליטיקאי אמריקאי, אשר כיהן כחבר בבית הנבחרים של קונטיקט וייצג את קונטיקט בבית הנבחרים של ארצות הברית בשנים 1791–1795.

## ביוגרפיה
לירנד נולד ב-15 בנובמבר 1750 בעיירה קילינגלי שבמושבת קונטיקט, כבנם של הדיאקון אבנעזר לירנד ושל קזיה (לבנס) לירנד. הוא הוכן ללימודים אקדמיים בעזרת מורה פרטי וסיים את לימודיו בקולג' ייל בשנת 1772. לאחר מכן לימד בבית הספר יוניון בניו לונדון.

לרנד למד תאולוגיה, קיבל רישיון להטיף מאגודת וינדהם באוקטובר 1773, ושימש זמן קצר כמטיף בטרם פנה לפוליטיקה.

בעת שהתגורר בקילינגלי החל ללמוד משפטים בשנת 1778. בשנת 1779 נבחר לחבר בבית הנבחרים של קונטיקט. לאחר שעבר לניו לונדון, שב וכיהן בבית הנבחרים של קונטיקט בשנים 1785–1791. בשנת 1788 היה חבר בוועידה אשר אשררה את חוקת ארצות הברית.

בשנת 1791 נבחר לבית העליון של המועצה העליונה של קונטיקט, ובמקביל כיהן כשופט בבית המשפט העליון של קונטיקט בשנים 1791–1792. הוא נבחר כמועמד התומך בממשל לבית הנבחרים של ארצות הברית לקונגרסים השני והשלישי, וכיהן מ־4 במרץ 1791 ועד 3 במרץ 1795. בנוסף, הגיע למקום השני בבחירות מיוחדות שנערכו בדצמבר 1790 לאחד ממחוזות הבחירה הכלליים של קונטיקט, אך הפסיד לג'רמיה וודסוורת'. במהלך כהונתו בקונגרס עסק גם בספקולציות בתחום הקרקעות.

לאחר סיום כהונתו בקונגרס שימש כציר בוועידה החוקתית של מדינת קונטיקט בשנת 1818.

אמסה לרנד נפטר בניו לונדון שבקונטיקט ב־4 במאי 1825.

## חיים אישיים
לרנד נישא לגרייס הלם בשנת 1773, ולזוג נולדו ארבעה ילדים. בין נכדיו נמנו הפוליטיקאי ויליאם הנרי לו מקונטיקט וחבר בית הנבחרים של ארצות הברית מאינדיאנה, .

## קישורים חיצוניים
* 
* 

קטגוריה:אמריקאים ילידי קונטיקט
קטגוריה:חברי האספה הכללית של קונטיקט
קטגוריה:חברי בית הנבחרים של ארצות הברית מקונטיקט
קטגוריה:אמריקאים שנולדו ב-1750
קטגוריה:אמריקאים שנפטרו ב-1825
ג'יימס וסט קלארק

**ג'יימס וסט קלארק** (באנגלית: **James West Clark**; 15 באוקטובר 1779 – 20 בדצמבר 1843) היה פוליטיקאי אמריקאי, אשר כיהן כחבר בבית הנבחרים של ארצות הברית מטעם קרוליינה הצפונית.

## ביוגרפיה
קלארק נולד ב-15 באוקטובר 1779 במחוז ברטי שבקרוליינה הצפונית להאנה וכריסטופר קלארק, שהיה רב-חובל מצליח וסוחר יבוא ויצוא, ובשנת 1797 השלים את לימודיו בקולג' פרינסטון. הוא כיהן כחבר בבית הנבחרים של קרוליינה הצפונית בשנים 1802, 1803 ו־1811, ושימש כאלקטור לנשיאות ברשימת ג'יימס מדיסון בבחירות 1812. בין השנים 1812 ל־1814 כיהן כחבר הסנאט של קרוליינה הצפונית, ולאחר מכן נבחר מטעם המפלגה הדמוקרטית-רפובליקנית לבית הנבחרים של ארצות הברית לקונגרס ה־14, שבו כיהן מ־4 במרץ 1815 ועד 3 במרץ 1817.

קלארק מונה לפקיד הראשי של מחלקת הצי בידי מזכיר המחלקה ג'ון בראנץ', וכיהן בתפקיד בין השנים 1829 ל־1831. הוא התפטר ממינויו, וכך עשה גם ג'ון בראנץ', כמחאה בעקבות 'פרשת פגי איטון', שטלטלה את החברה בוושינגטון ואת ממשל ג'קסון.

בחייו הפרטיים היה קלארק בעל מטעים, איש עסקים ובעל עבדים. הוא החזיק כמה מאות אקרים של קרקעות בקרוליינה הצפונית ולפחות 5,000 אקרים (כ־20 קמ'ר) במחוז דייר שבטנסי. בשנת 1835 העביר את מרבית עבדיו הגברים לליווינגסטון שבאלבמה, שם הפיק רווח ניכר מעסקי השכרת עבדים. בנו, הנרי טול קלארק, סייע לו בניהול מטעי המשפחה וענייניהם העסקיים המקומיים, שכללו טחנת קמח והפעלת תעלה. הבן לימים שימש מושל קרוליינה הצפונית במהלך מלחמת האזרחים האמריקאית בשנים 1861–1862.

קלארק נפטר בביתו שבעיר טרבורו, קרוליינה הצפונית ב-20 בדצמבר 1843, בגיל 64.

## קישורים חיצוניים
* 

קטגוריה:אמריקאים ילידי קרוליינה הצפונית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1779
קטגוריה:אמריקאים שנפטרו ב-1843
מחוז ויטנברג

מחוז **ויטנברג** (בגרמנית: **Wittenberg**) הוא מחוז במזרח מדינת סקסוניה-אנהלט שבגרמניה. בירת המחוז היא העיר ויטנברג.

## היסטוריה
המחוז הוקם לאחר קונגרס וינה ב-1816, בתוך פרובינציית סקסוניה שהוקמה בממלכת פרוסיה.
ב-1918 הוגדר האזור כחלק מהמדינה החופשית פרוסיה. ב-1944 הוקמה פרובינציית מרסבורג, שוויטנברג הייתה חלק ממנה. לאחר מלחמת העולם השנייה, נכללו שטחי הפרובינציה בשטח הכיבוש הסובייטי, שמיזגו את שטחי הפרובינציה עם המדינה החופשית אנהלט למדינת סקסוניה אנהלט.

## גאוגרפיה
כ-40% מפני שטח המחוז מיוערים. במחוז זורם נהר האלבה וכן אחד מיובליו, האלסטר השחור.

## חלוקה מנהלית
להלן רשימת הערים במחוז:

## קישורים חיצוניים

ויטנברג
דבר אחד אמיתי (סרט)

**One True Thing** (בעברית: **דבר אחד אמיתי**) הוא סרט דרמה אמריקאי משנת 1998 בבימויו של קארל פרנקלין. במוקד העלילה אישה צעירה המסייעת לאמה חולת הסרטן. התסריט של קרן קרונר מבוסס על ספרה הסמי-אוטוביוגרפי של אנה קווינדלן שבעצמה כאשה צעירה סעדה את אמה החולה.

בתפקידים הראשיים משחקים רנה זלווגר, ויליאם הרט ומריל סטריפ שהייתה מועמדת לפרס האוסקר לשחקנית הטובה ביותר ולפרס גלובוס הזהב לשחקנית הטובה ביותר בסרט דרמה.

## עלילה
אלן גולדן (רנה זלווגר) היא כתבת מגזין בניו יורק. היא נוסעת לבקר את הוריה יחד עם חברתה ג'ולס (לורן גרהאם) לרגל מסיבת יום ההולדת של אביה, ג'ורג (ויליאם הרט). אלן מעריצה את אביה המרצה לספרות ונוטה שלא להעריך את אמה קייט (מריל סטריפ) עקרת הבית. במהלך ביקורה מאובחנת אמה כחולת סרטן וקייט מתבקשת על-ידי אביה להישאר בכדי לסייע לה. אלן חוששת כי הדבר יפגע בקריירה שלה אך היא נעתרת לבקשתו של אביה.

במהלך שהותה בבית הוריה בוחנת אלן מחדש את יחסה כלפי הוריה. הערצתה לאביה מתערערת כאשר היא מגלה כי הוא מנהל רומנים מזדמנים ושקוע בעיקר בעצמו. לעומת זאת, אלן לומדת להעריך יותר את אמה ואת המורכבות של חיי נישואין ומשפחה.

לאחר מותה של אמה, חוקר במשרד התובע המחוזי (ג'יימס אקהאוס) מראיין את אלן וקטעים מתוך הראיון משולבים במהלך הסרט. החוקר אומר לאלן כי אמה מתה ממנת יתר של מורפיום והיא מכחישה כי היא ביצעה המתת חסד. כאשר קייט פוגשת את אביה ג'ורג' בקברה של אמה מתברר לה שהוא חשב שהיא סייעה לאמה להתאבד בעוד היא חשבה כי ג'ורג' סייע לה להתאבד. הם מגיעים למסקנה כי קייט בעצמה שמה קץ לחייה.

## צוות השחקנים
* רנה זלווגר - אלן גולדן
* מריל סטריפ - קייט גולדן
* ויליאם הרט - ג'ורג' גולדן
* טום אוורט סקוט - בריאן גולדן
* לורן גרהאם - ג'ולס
* ניקי קאט - ג'ורדן בלייזר
* ג'יימס אקהאוס - חוקר במשרד התובע המחוזי

## ביקורות
באתר Rotten Tomatoes  מהביקורות מתוך 58 הן חיוביות. קונצנסוס המבקרים קובע כי "הופעות סולידיות מעלות את הדרמה לרמה גבוהה יותר". באתר Metacritic קיבל הסרט ציון 63.

מבקר הסרטים רוג'ר איברט שיבח את הסרט וציין כי "מוסר ההשכל של הסרט הוא שבמהלך חיינו אנחנו מספרים לעצמנו סיפור על ילדותנו והורינו, אך אנחנו המחברים של סיפור זה והוא פחות עובדה מאשר בדיה".סטיבן הולדן בניו יורק טיימס החמיא לסרט על האופן בו הוא מתמודד עם הסיטואציה המורכבת של גסיסת הורה.בוושינגטון פוסט נכתב כי לסרט "יש אומץ לגרום לנו לחשוב על האופן בו אנו חיים את חיינו"', ובמגזין אסקווייר ציינו לטובה את הבימוי של קארל פרנקלין.

בורייאטי נכתב לעומת זאת כי למרות הרמה הגבוהה של הכתיבה, הבימוי והמשחק, הסרט מתקשה להשתחרר ממגבלותיו כדרמה משפחתית, ובמגזין רולינג סטון נכתב כי מדובר בלא יותר מסרט בנות.

## קישורים חיצוניים

## הערות שוליים

קטגוריה:סרטים באנגלית
קטגוריה:סרטי דרמה אמריקאיים משנת 1998
קטגוריה:סרטים אמריקאיים מבוססי ספרים
קטגוריה:סרטים על משפחות
קטגוריה:סרטי אולפני יוניברסל
ג'וזף וינסטון

**ג'וזף וינסטון** (באנגלית: **Joseph Winston**; 17 ביוני 1746 – 21 באפריל 1815) היה חלוץ, פוליטיקאי וגיבור מלחמת העצמאות של ארצות הברית מקרוליינה הצפונית, וכן בן דוד ראשון של המדינאי ומושל וירג'יניה פטריק הנרי. הוא שירת גם כחבר בבית הנבחרים של ארצות הברית וכחבר הסנאט של קרוליינה הצפונית. בשנת 1766 עבר וינסטון לחלקו הצפוני של מחוז רואן שבקרוליינה הצפונית, אזור שהפך לימים למחוז סטוקס של ימינו.

## ביוגרפיה
### ראשית חייו
ג'וזף וינסטון נולד ב־17 ביוני 1746 במחוז לואיזה שבמושבת וירג'יניה. אבותיו היגרו למושבות האמריקאיות מיורקשייר שבאנגליה במאה ה־17. אביו היה סמואל וינסטון. בצעירותו נלחם במסגרת מיליציית וירג'יניה נגד אינדיאנים בגבול בשנת 1763, ולבסוף עבר בסוף שנות ה-60 של המאה ה-18 לפרובינציית קרוליינה הצפונית. הוא התיישב באזור Town Fork של נהר הדן, במה שהיה אז מחוז סארי והפך לימים למחוז סטוקס שבקרוליינה הצפונית.

### קריירה
לפני המלחמה נבחר כציר לקונגרס הפרובינציאלי של קרוליינה הצפונית שהתכנס בהילסבורו, ואף היה חבר בוועדת הביטחון של מחוז סארי. בשנת 1775 נבחר כנציג ממחוז סארי לקונגרס הפרובינציאלי של קרוליינה הצפונית שהתכנס בהליפקס באפריל 1776. בשנת 1778 שימש כרשם הקרקעות של מחוז סארי, ובמסגרת תפקידו סייע למורבים בהתיישבותם בווכוביה.

במהלך מלחמת העצמאות של ארצות הברית שירת כמייג'ור ברגימנט מחוז סארי של מיליציית קרוליינה הצפונית. הוא פיקד על יחידת רובאים והשתתף בכמה קרבות חשובים, בהם קרב גשר Moore's Creek, קרב Kings Mountain וקרב Guilford Court House.

בהמשך שירת וינסטון כחבר הסנאט של קרוליינה הצפונית בשנים 1787–1789, וכן ייצג את קרוליינה הצפונית כחבר בבית הנבחרים של ארצות הברית.

וינסטון החזיק עבדים.

### מותו
וינסטון מת ב-21 באפריל 1815 בג'רמנטון שבקרוליינה הצפונית, ונקבר בפארק הלאומי שבאתר קרב Guilford Court House, שם הוקמה בשנת 1893 אנדרטה המציינת את פיקודו של מייג'ור וינסטון על כוחות המיליציה. העיירה וינסטון שבקרוליינה הצפונית (שלימים הפכה לחלק מווינסטון־סיילם) נקראת על שמו.

## קישורים חיצוניים

* 
* 

קטגוריה:אמריקאים ילידי וירג'יניה
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1746
קטגוריה:אמריקאים שנפטרו ב-1815
בהסתורה

**בהסתורה** היא סדרת דרמה ישראלית שנוצרה על ידי יוסי מדמוני ואבי תפילינסקי, בבימויו של אסף סבן ובהפקת אולפני הרצליה וסרטי יונייטד קינג. במרכז עלילת הסדרה קהילה חשאית של חרדים אנוסים – גברים ונשים מהקהילה החרדית שאיבדו את אמונתם, אך ממשיכים להציג חזות חרדית כלפי חוץ. כשהם נפגשים ביניהם בסודיות, הם מנהלים חיים חילוניים. הסדרה הייתה אמורה לעלות לשידור ב-9 במרץ 2026 בכאן 11, אך תאריך עלייתה לשידור נדחה ל-15 במרץ 2026 בעקבות מבצע שאגת הארי. את שיר הנושא של הסדרה "לכה דודי" במנגינת The House of the Rising Sun, מבצעת מעיין ליניק.

## רקע ויצירה
הסדרה, שנוצרה על ידי מדמוני ותפילינסקי, מהווה סגירת מעגל אישית: סיפורו האישי של אבי תפילינסקי, שנחשף לראשונה בסרט התיעודי "במסתרים" (2020) בבימויה של לינה צ'פלין, משלב בתוכו את הדילמות במעבר מעולם חרדי לחילוני. תפילינסקי היה דמות מוכרת בקהילת הפרושים החרדית ושימש כראש ישיבה ופוסק. הוא ניהל במשך 12 שנים חיים כפולים כ"אנוס" בטרם יצא בשאלה בגיל 36.

התסריט נכתב בהשראת חוויותיו של תפילינסקי ומתמקד בקבוצת "אנוסים" ירושלמית בתקופת מגפת הקורונה. בשונה מיצירות טלוויזיוניות אחרות העוסקות בעולם החרדי (כדוגמת "שטיסל" או "בחורים טובים"), "בהסתורה" מבקשת להציג תמונה מורכבת ופחות נוסטלגית של החברה החרדית. היא מתמקדת ב"אזור הדמדומים" שבו נמצאים מי שאיבדו את אמונתם אך חוששים מהשלכות העזיבה.

## תמות מרכזיות
הסדרה עוסקת בדילמה הקיומית של החרדי האנוס: הבחירה בין חופש אישי ושפיות נפשית לבין שימור הקשר עם המשפחה והקהילה. היא מציגה את המחיר הכבד הכרוך ביציאה בשאלה, הכולל לעיתים קרובות ניתוק וניכור מהילדים ומהסביבה הקרובה, וממחישה כיצד עבור גיבוריה, שתי האפשרויות: חיים דתיים וחיים חילוניים, לא יכולות להתקיים במקביל ללא אובדן משמעותי.

## תקציר העלילה
במרכז העלילה קבוצת אנשים המנהלים קהילה חשאית. הם מתקשרים ביניהם דרך קבוצת הווטסאפ החשאית שקראו לה: "ואפילו בהסתורה". אף על פי שאיבדו את אמונתם, כלפי חוץ לסביבה הם ממשיכים להציג חזות דתית. בעודם שומרים על אורח חיים חרדי מול המשפחה והסביבה, הם מוצאים מפלט בדירת מסתור בשכונת נחלאות, שם הם זוכים לרגעים של חופש ומפגשים אסורים. בלב העלילה עומד קשר רומנטי שנרקם בין שני צעירים בתחילת דרכם כ"אנוסים": הוא בעל משפחה נשוי והיא צעירה העומדת לפני שידוך. השניים נקרעים בין התשוקה לפתוח בחיים חדשים מחוץ לקהילה לבין הפחד המשתק מהשלכות המהלך. ככל שהעלילה מתקדמת, רשת השקרים שהם טווים הופכת למורכבת ומסוכנת יותר, והמתח בין חייהם הגלויים לחבויים מגיע לשיא. הסדרה עוסקת בנושאים הקשורים למאבק הנפשי המורכב של אלו שאינם רוצים להתנתק לחלוטין. העלילה מלווה את הגיבורים ומציגה אותם ככאלו החווים קונפליקט רוחני עמוק: הם חשים חיבור למסורת ולחברה שבה גדלו, אך בו זמנית נחנקים מהכללים הנוקשים ומתמודדים עם הריקנות שמותירה היעדרות האמונה בחייהם.

## שחקנים ודמויות

## סקירת הסדרה

### פרקים

## קישורים חיצוניים

* 

## הערות שוליים

קטגוריה:דרמות קומיות ישראליות
קטגוריה:יהדות חרדית בטלוויזיה
קטגוריה:יציאה בשאלה בתרבות
קטגוריה:כאן 11: תוכניות וסדרות
קטגוריה:סדרות טלוויזיה ישראליות
קטגוריה:סדרות טלוויזיה ישראליות שעלו לשידור בשנת 2026
לואיס ויליאמס (פוליטיקאי)

**לואיס ויליאמס** (באנגלית: **Lewis Williams**; 1 בפברואר 1782 – 23 בפברואר 1842) היה פוליטיקאי אמריקאי, אשר כיהן כחבר בית הנבחרים של ארצות הברית מטעם קרוליינה הצפונית בשנים 1815–1842.

## ביוגרפיה
ויליאמס נולד ב-1 בפברואר 1782 במחוז סארי שבקרוליינה הצפונית (כיום מחוז פורסיית). הוא למד באוניברסיטת קרוליינה הצפונית בצ'אפל היל וסיים את לימודיו בשנת 1808. בשנת 1812 נבחר לראשונה לבית הנבחרים של קרוליינה הצפונית, וכיהן בו קדנציה אחת בלבד בשנים 1813–1814, לפני שנבחר בשנת 1814 לבית הנבחרים של ארצות הברית לקונגרס ה־14 כנציג המפלגה הדמוקרטית-רפובליקנית.

ויליאמס נבחר מחדש לקונגרס עד מותו בשנת 1842. בהתאם לתקופה הסוערת של שינויי מפלגות והתארגנויות פוליטיות מחדש, הוא כיהן תחת חמש זהויות מפלגתיות שונות: תחילה כרפובליקני, לאחר מכן כרפובליקני תומך קרופורד, בהמשך כתומך של ג'ון קווינסי אדמס, לאחר מכן כאנטי ג'קסוני, ולבסוף כחבר המפלגה הוויגית. במהלך כהונתו בקונגרס עמד בראש ועדת התביעות של בית הנבחרים בקונגרסים ה־15 עד ה־21, ובראש ועדת הטריטוריות בקונגרס ה־23. כמו כן יזם את ההחלטה להקמת ועדת החקלאות של בית הנבחרים של ארצות הברית.

ויליאמס נפטר בוושינגטון הבירה ב-23 בפברואר 1842 בעת כהונתו, ונקבר בבית הקברות Panther Creek סמוך ללואיסוויל שבקרוליינה הצפונית.

לואיס ויליאמס היה אחיו של רוברט ויליאמס, חבר בית הנבחרים של ארצות הברית מקרוליינה הצפונית, ושל ג'ון ויליאמס, חבר הסנאט של ארצות הברית מטנסי.

## קישורים חיצוניים
* 
* 

קטגוריה:אמריקאים ילידי קרוליינה הצפונית
קטגוריה:בוגרי אוניברסיטת קרוליינה הצפונית בצ'אפל היל
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:חברי בית הנבחרים של ארצות הברית מטעם המפלגה הוויגית
קטגוריה:אמריקאים שנולדו ב-1782
קטגוריה:אמריקאים שנפטרו ב-1842
מישאק פרנקלין

**מישאק פרנקלין** (באנגלית: **Meshack Franklin**; 1772 – 18 בדצמבר 1839) היה פוליטיקאי אמריקאי, אשר כיהן כחבר בית הנבחרים של ארצות הברית מטעם קרוליינה הצפונית.

## ביוגרפיה
פרנקלין נולד בשנת 1772 במחוז סארי שבפרובינציית קרוליינה הצפונית, והיה אחיו של ג'סי פרנקלין.

פרנקלין כיהן כחבר בבית הנבחרים של קרוליינה הצפונית בשנים 1800 ו־1801, ולאחר מכן שירת כחבר הסנאט של קרוליינה הצפונית בשנים 1828, 1829 ו־1838. הוא נבחר מטעם המפלגה הדמוקרטית-רפובליקנית לקונגרס העשירי ולשלושת הקונגרסים שלאחריו, וכיהן בבית הנבחרים של ארצות הברית מ־4 במרץ 1807 ועד 3 במרץ 1815.

מישאק פרנקלין נפטר ב־18 בדצמבר 1839 במחוז סארי שבקרוליינה הצפונית.

ביתו של פרנקלין, שנבנה בשנת 1799 בידי חותנו גדעון אדוארדס, נמצא כיום בבעלותה ובתחזוקתה של האגודה ההיסטורית של מחוז סארי, ונודע בשם "בית אדוארדס–פרנקלין".

## קישורים חיצוניים
* 
* 

קטגוריה:אמריקאים ילידי קרוליינה הצפונית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1772
קטגוריה:אמריקאים שנפטרו ב-1839
רוברט ויליאמס (פוליטיקאי ממיסיסיפי)

**רוברט ויליאמס** (באנגלית: **Robert Williams**; 12 ביולי 1773 – 25 בינואר 1836) היה פוליטיקאי אמריקאי שכיהן כשליש הכללי הרביעי של מדינת קרוליינה הצפונית בשנים 1812–1821. הוא היה חבר המפלגה הדמוקרטית-רפובליקנית, וכיהן קודם לכן כמושל השלישי של טריטוריית מיסיסיפי בשנים 1805–1809 תחת הנשיא תומאס ג'פרסון. בנוסף, ייצג את קרוליינה הצפונית בבית הנבחרים של ארצות הברית בשנים 1797–1803.

## ביוגרפיה
### ראשית חייו והשכלה
רוברט ויליאמס נולד ב־12 ביולי 1773 במחוז סארי שבפרובינציית קרוליינה הצפונית, למשפחה בעלת השפעה פוליטית רבה באזור. מאחר שבאותה תקופה לא התקיימו בתי ספר ציבוריים, הוא קיבל חינוך פרטי התואם למעמדו החברתי. הוא למד משפטים והוסמך כעורך דין בלשכת עורכי הדין של קרוליינה הצפונית.

### ראשית הקריירה
בשנת 1796, אף שהיה בקושי בגיל החוקי, נבחר ויליאמס כחבר המפלגה הדמוקרטית-רפובליקנית לבית הנבחרים של ארצות הברית, וכיהן שלוש כהונות רצופות בין השנים 1797–1803. בשנת 1803 מינה אותו הנשיא תומאס ג'פרסון לוועדה פדרלית שתפקידה היה לקבוע את חוקיות תביעות הקרקע בטריטוריית מיסיסיפי, שנרכשה זה מקרוב. במאי 1805 מינה ג'פרסון את ויליאמס למושל הטריטוריה, תפקיד שבו כיהן עד תום כהונת ג'פרסון במרץ 1809. במהלך מלחמת 1812 שירת במיליציה כשליש הכללי של קרוליינה הצפונית.

### שנותיו האחרונות ומותו
לאחר מות אשתו בשנת 1814 בוושינגטון שבטריטוריית מיסיסיפי, עבר ויליאמס למטע סמוך לעיר מונרו שבלואיזיאנה, אותו כינה "בון אֵר" (Bon Aire). הוא ניהל את המטע עד מותו במחוז ואשיטה שבלואיזיאנה ב־25 בינואר 1836. הוא נקבר במטע בון אר, אך מיקום קברו המדויק אינו ידוע. כיום שוכן במקום זה בית לילדים של הכנסייה הבפטיסטית ובית יולדות בפטיסטי במונרו.

### חיים אישיים
אחיו, לואיס ויליאמס, כיהן כחבר קונגרס מטעם קרוליינה הצפונית, ואח נוסף, ג'ון ויליאמס, שירת כסנאטור מטעם מדינת טנסי. בן דודו, מרמדוק ויליאמס, ייצג אף הוא את קרוליינה הצפונית בבית הנבחרים של ארצות הברית.

## קישורים חיצוניים

* 

קטגוריה:אמריקאים ילידי קרוליינה הצפונית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:מושלי מיסיסיפי
קטגוריה:אמריקאים שנולדו ב-1773
קטגוריה:אמריקאים שנפטרו ב-1836
מרמדוק ויליאמס

**מרמדוק ויליאמס** (באנגלית: **Marmaduke Williams** 6 באפריל 1774 – 29 באוקטובר 1850) היה פוליטיקאי אמריקאי, אשר כיהן כחבר בית הנבחרים של ארצות הברית מטעם המפלגה הדמוקרטית-רפובליקנית מטעם קרוליינה הצפונית בשנים 1803–1809.

## ביוגרפיה
### ראשית חייו
ויליאמס נולד ב-6 באפריל 1774 במחוז קאזוול שבפרובינציית קרוליינה הצפונית. הוא היה בן דוד מדרגה ראשונה של האחים רוברט ויליאמס, מושל טריטוריית מיסיסיפי (1773–1836), ג'ון ויליאמס – פוליטיקאי מטנסי (1778–1837), ולואיס ויליאמס (1786–1842).

### קריירה
ויליאמס למד משפטים והוסמך כעורך דין בקרוליינה הצפונית. בשנת 1802 נבחר כחבר הסנאט של קרוליינה הצפונית, ובאותה שנה נבחר גם לבית הנבחרים של ארצות הברית לקונגרס השמיני. הוא נבחר מחדש פעמיים וכיהן בקונגרסים התשיעי והעשירי, בין 4 במרץ 1803 ל־3 במרץ 1809. הוא בחר שלא להתמודד על כהונה רביעית, ועבר בשנת 1810 לטריטוריית מיסיסיפי, לאחר מכן להאנטסוויל שבטריטוריית אלבמה, וב־1819 לטסקלוסה, אלבמה.

באותה תקופה היה בין אלו שטענו בזכות ה"להט והרוח הפטריוטית" של תושבי האזורים שממערב להרי האלגני, בשעה שתושבי מזרח ארצות הברית הטילו ספק בנאמנותם של המתיישבים במערב.

ויליאמס היה ציר בוועידה החוקתית של אלבמה בשנת 1819, ובאותה שנה התמודד ללא הצלחה על תפקיד מושל אלבמה מול ויליאם ואייט ביב. הוא היה התושב הראשון של טסקלוסה שהתמודד על משרת המושל, ורצה לקבוע את טסקלוסה כבירת המדינה.

הוא כיהן כחבר בית הנבחרים של אלבמה בשנים 1821–1839, שימש כמזכיר חבר הנאמנים של אוניברסיטת אלבמה בשנים 1835–1841, והיה שופט בבית המשפט של מחוז טסקלוסה בשנים 1832–1842.

### חיים אישיים
ב־26 באוקטובר 1798 התחתן ויליאמס במחוז קאזוול שבקרוליינה הצפונית, עם אגנס פיין (1775–1850), שהייתה בת דודתה מדרגה ראשונה של דולי מדיסון. לזוג נולדו תשעה ילדים.

ויליאמס נפטר בטסקלוסה שבאלבמה ב-29 באוקטובר 1850 ונקבר בבית הקברות גרינווד.

## קישורים חיצוניים
* 
* 

קטגוריה:אמריקאים ילידי קרוליינה הצפונית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1774
קטגוריה:אמריקאים שנפטרו ב-1850
הנרי טול קלארק

**הנרי טול קלארק** (באנגלית: **Henry Toole Clark**; ) היה פוליטיקאי אמריקאי מקרוליינה הצפונית, איש המפלגה הדמוקרטית של הדרום, שכיהן כחבר הסנאט של קרוליינה הצפונית בשנים 1850–1861 (מתוכן בשלוש השנים האחרונות כיושב הראש שלו), ומתוקף תפקידו זה האחרון, כאשר נפטר בעת כהונתו המושל ג'ון ויליס אליס, הושבע כמושל קרוליינה הצפונית ה-36, וכיהן בתפקיד זה עד התפטרותו בספטמבר 1862.
## ראשית חייו
הנרי טול קלארק נולד במחוז אדג'קומב שבקרוליינה הצפונית, כבנם של אראבלה (לבית טול) קלארק, ושל ג'יימס וסט קלארק שהיה חבר בית הנבחרים של ארצות הברית בשנים 1815–1817 ובהמשך פקיד ממשל במחלקת הצי של ארצות הברית בממשלו של אנדרו ג'קסון. משפחת קלארק הייתה באליטה של בעלי החוות ובעלת מעמד חברתי ופוליטי בולט במזרח קרוליינה הצפונית.

קלארק התחנך בבית הספר ג'ורג' פיליפס שבטרבורו ובאקדמיית לואיסבורג, ולמד באוניברסיטת קרוליינה הצפונית בצ'אפל היל, שם הוא היה חבר באגודה הדיאלקטית. ב-1826 הוא סיים שם לימודי תואר בוגר אוניברסיטה, וב-1832 קיבל תואר מוסמך אוניברסיטה. שנה לאחר מכן הוא התקבל ללשכת עורכי הדין לאחר שלמד משפטים בהדרכתו של ויליאם ה. הייווד הבן, אך כמעט ולא עסק במקצוע. את רוב זמנו הוא העביר בניהול הקרקעות הנרחבות והעבדים של המשפחה בקרוליינה הצפונית, אלבמה וטנסי. בבעלות משפחת קלארק היו 62 עבדים, שרבים מהם הושכרו לאחרים.

## קריירה פוליטית
ב-1850 נבחר קלארק כחבר הסנאט של קרוליינה הצפונית. ב-1858 הוא נבחר כיושב ראש הסנאט. מתוקף תפקידו זה, ביולי 1861 כאשר נפטר המושל ג'ון ויליס אליס בעת כהונתו, הושבע קלארק במקומו כמושל קרוליינה הצפונית ה-36. הוא כיהן כמושל עד ספטמבר 1862, תקופה מכרעת שבה הייתה קרוליינה הצפונית למדינה חברה בקונפדרציית המדינות של אמריקה, וסבלה מהקשיים הראשונים של מלחמת האזרחים האמריקאית. כמושל בתקופת מלחמה, דאג קלארק לגיוס אלפי חיילים לטובת המאמץ המלחמתי של הקונפדרציה, הקים את בית הסוהר היחידי של הקונפדרציה בקרוליינה הצפונית, ארגן את ייצור המלח לטובת המאמץ המלחמתי, יצר קשרי מסחר עם אירופה, ובנה את מפעל ייצור אבק השריפה שנחל הצלחה. עם זאת, קלארק, שנחשב לשמרן, ראה הצלחה רבה יותר במעשיו כאיש ממשל, ופחות כאישיות פוליטית. כמושל, לא עלה בידו לתמרן באקלים הפוליטי החדש שיצרה המלחמה, ובספטמבר 1862 הוא פרש בפתאומיות מתפקידו.
## שנותיו האחרונות
בשנותיו האחרונות היה קלארק פעיל בגופים המקומיים של המפלגה הדמוקרטית, וב-1866 שב לתקופת כהונה אחת אחרונה בסנאט של קרוליינה הצפונית.

ב-1850 נשא קלארק לאישה את מרי ויקס פרקר היירגרוב, ולשניים נולדו חמישה ילדים.

הנרי טול קלארק נפטר בביתו שליד העיירה טרבורו שבמחוז הולדתו ב-14 באפריל 1874. הוא נטמן בבית הקברות של כנסיית הפרשים שבעיירה.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, p. 1136.
* Poteat, R. Matthew (2009). Henry Toole Clark: Civil War Governor of North Carolina. McFarland Press.


## קישורים חיצוניים

* הנרי טול קלארק באתר אגודת המושלים הלאומית 
* הנרי טול קלארק באנציקלופדיה של קרוליינה הצפונית 
* הנרי טול קלארק באתר The Political Graveyard 
* 

קטגוריה:אמריקאים ילידי קרוליינה הצפונית
קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:מושלי מדינות הקונפדרציה
קטגוריה:חברי האספה הכללית של קרוליינה הצפונית
קטגוריה:בוגרי אוניברסיטת קרוליינה הצפונית בצ'אפל היל
קטגוריה:אמריקאים שנולדו ב-1808
קטגוריה:אמריקאים שנפטרו ב-1874